Braga

Braga Észak-Portugália fontos városa, vallási központ, Braga kerület székhelye. Az itt található Bom Jesus katedrális 2019 óta a kulturális világörökség része.

A portugálok úgy tartják, "Lisszabon szórakozik, Porto dolgozik, Coimbra “tanul”, Braga imádkozik." Nem véletlenül, a körülbelül Szeged nagyságú városban majdnem 300 templom található. Portugál Rómának is nevezik. Népessége 2011-ben kb. 181 ezer fő.

Története 

A város története több mint 2000 évre nyúlik vissza. A kelták alapították, Baracara néven, ebből alakult ki az idők folyamán a Braga név. Kr. e. 250-ben foglalták el a rómaiak, majd Kr. u. 715-ben a mórok. Végül III. Alfonso foglalta vissza.

A 16. században Braga keveset profitált a felfedezésekből, ellentétben más városokkal, mint például Lisszabon, Évora és Coimbra. A fejlődése Diogo de Sousa érsek alatt indult el, aki támogatta többek között az utak kiszélesítését, közterek építését, valamint kórházak és új templomok építését. A katedrálishoz a felújítás során egy új, manuelista stílusú kápolnát is építtetett. Diogo de Sousa alatt vált a középkori kisváros igazi reneszánsz várossá, az ekkor emelt épületek nagy része ma is áll.

A város másik virágkora a 18. században volt, a város és környéke barokk templomokkal és világi épületekkel gazdagodott. Ilyenek a könyvtár, a Bom Jesus do Monte templom és annak felvezető lépcsősora.

A 19. század az egész országhoz hasonlóan a város számára is nehéz időszak volt, a Félszigeti háborúban elfoglalták Napóleon csapatai. A század második felében megérződött a Brazíliában élt portugál bevándorlók ízlése az épületeken és a városfejlesztésben.

Éghajlata 
A város éghajlata meleg nyarú mediterrán éghajlat: a nyár meleg, a tél hideg, a négy évszak jól elkülönül. A közelben fekvő Portóhoz képest azonban jelentős különbség, hogy az óceán mérséklő hatása kevésbé érvényesül, így könnyebben alakul ki kánikula.  A nedves légtömegek áramlása egész évben jellemző és a csapadék is bőséges, főleg ősszel, télen és tavasszal. A legmagasabb mért hőmérséklet 1941-2006 között 42,2 °C, a legalacsonyabb - 6,3 °C volt.

Legfontosabb épületei, turisztikai látványosságai 

Számos temploma közül a legimpozánsabb a Sé (katedrális), amely több stílust ötvöz magában. Legemlítésreméltóbb ezek közül a mánuel stílus. 

A várostól mintegy 3 kilométerre van a Bom Jesus búcsújáró templom, amit csodálatos park övez.

Nagyszerű látványt nyújt még a várostól pár km-re északra, a 20. században épült Castelo da D. Chica nevű kastély.

Érdemes felkeresni több kisebb templomot, pl. a 16. századi Capela dos Coimbra-t és a 17. századi barokk Santa Cruz-t.

A városban levő kúriák legtöbbje is a barokk korból származik, mint pl. a Palacio do Raio és a Camara Municipal (a városháza).

Sport 
Első ligás férfi futballcsapata:
 SC Braga (a stadionjukban kb. 30 ezer fő ember fér el)

Első ligás női futballcsapata:
 SC Braga

Portugál bajnok: 2019

Első osztályú férfi kézilabdacsapat: 
 ABC Braga eredményei:

Portugál bajnok: 1987, 1988, 1991, 1992, 1993, 1995, 1996, 1997, 1999, 2001, 2006, 2007.

Portugál kupagyőztes:1990, 1991, 1992, 1993, 1995, 1996, 1997, 2000, 2008.

Portugál szuperkupa-győztes: 1991, 1992, 1993, 1996, 1999.

Nemzetközi szereplés: 
Az egyetlen portugál férfi kézilabdacsapat, amely a bajnokok ligájában a legjobb 4 közé tudott kerülni. 1993-94-ben a spanyol TEKA Santanderrel játszotta a Bajnokok Ligája döntőt, és összesítésben csupán 2 góllal bizonyult gyengébbnek a spanyol csapatnál.

 CB Santander- ABC Braga  22:22 / 23:21

EHF Challenge Cup döntős:

 Wacker Thun- ABC Braga  29-24 / 26-29

Testvérvárosai 

  Clermont-Ferrand, Franciaország
  Astorga, Spanyolország
  Bissorã, Bissau-Guinea
  Puteaux, Franciaország
  Santo André, Brazília
  São Nicolau, Zöld-foki Köztársaság
  Kolozsvár, Románia

Galéria

További információk

Jegyzetek 

Portugália települései